På denne videoen som NRK har fått tilgang til, barker to gutter sammen i en voldsom slåsskamp. Rundt dem står flere ungdommer og ser på, mens den ene gutten får slag og spark på kroppen og i hodet mens han ligger nede.

Vi er i ferd med å få et råere ungdomsmiljø i Norge, mener politiet.

– Det er ikke én mot én, det er ti mot ti, sju mot sju og tjue mot tjue. Vi ser at det er en trend som har kommet mer og mer de siste årene, sier leder for forebyggende avdeling ved politiet i Søndre Buskerud, Geir Oustorp, til NRK.

Politiet har fått tak i en rekke videoer av masseslagsmål der ungdom slåss. Oustorp viser NRK flere videoer der ungdommer bruker rå vold.

Har du tips, bilder eller video, kontakt NRK på 03030@nrk.no

– Skremmende

Oustorp trekker fram hendelsen hvor en gruppe ungdommer fra byen dro inn til Oslo for å slåss.

Han viser flere videoer politiet har fått tak i av masseslagsmål. ​Dette er ren vold som er veldig skremmende, sier han.

Leder for forebyggende avdeling ved politiet i Søndre Buskerud, Geir Oustorp, viser en video av ungdommer som slåss. Foto: Caroline Bækkelund Hauge / NRK

– Vi syns det er skremmende at det står tjue stykker og ser på, og alle står og filmer. At dette går bra, er bare flaks. Det er også skremmende er at de ikke har noe godt svar på hvorfor de er der, de er bare med.

– Man blir liksom bare revet med

På McDonalds i Drammen sitter en gjeng 17-åringer. Vennegjengen forteller at mange møtes for å slåss, én gutt forteller at han hører om avtalte slåsskamper et par ganger i måneden.

Ungdommer NRK har snakket med, forteller at de stadig hører om slåsskamper som er avtalt. Foto: Caroline Bækkelund Hauge / NRK

– Det er ofte blod og sånt som er konsekvensene, sier en jente.

– Har du sett på noen gang?

Hun nøler.

– Ja. Det var rett etter skolen, så dro alle bort. Man blir liksom med fordi alle drar, så blir man liksom revet med.

Vet ikke hvorfor

En voldsbølge blant ungdom oppstår med jevne mellomrom, uten at man vet helt hvorfor, sier voldsforsker Ragnhild Bjørnebekk.

Voldsforsker Ragnhild Bjørnebekk Foto: Håkon Mosvold Larsen / NTB scanpix

– Vi har hatt lav voldsfrekvens blant ungdommer en periode, men nå ser vi at det i enkelte byer og lokalsamfunn er i ferd med å utvikle seg igjen. Det virker også som det er et internasjonalt fenomen, sier hun.

Mange av slåsskampene blir aldri meldt til politiet selv om personer er skadet, og en slåsskamp fører ofte til hevnspiraler. Bjørnebekk mener ungdomsmiljøet er i ferd med å bli råere.

– De fortsetter å sparke og slå når de ligger nede, og de fortsetter til de besvimer. Det skal lite til før ulike grupper går til angrep på hverandre. ​